CELEX: 32016D1201
Language: mt
Date: 2016-07-13 00:00:00
Title: Deċiżjoni (UE, Euratom) 2016/1201 tal-Parlament Ewropew, tal-Kunsill u tal-Kummissjoni tat-13 ta' Lulju 2016 li taħtar il-membri tal-Kumitat ta' Sorveljanza tal-Uffiċċju Ewropew Kontra l-Frodi (OLAF)

23.7.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 198/40
            
         DEĊIŻJONI (UE, Euratom) 2016/1201 TAL-PARLAMENT EWROPEW, TAL-KUNSILL U TAL-KUMMISSJONI
   tat-13 ta' Lulju 2016
   li taħtar il-membri tal-Kumitat ta' Sorveljanza tal-Uffiċċju Ewropew Kontra l-Frodi (OLAF)
   IL-PARLAMENT EWROPEW, IL-KUNSILL U L-KUMMISSION EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Trattat li jistabbilixxi l-Komunità Ewropea tal-Enerġija Atomika,
   Wara li kkunsidraw ir-Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta' Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999 (1), u b'mod partikolari l-Artikolu 15(2) ta' dan ir-Regolament.
   Billi:
   
               (1)
            
            
               L-Artikolu 15(2) tar-Regolament (UE, Euratom) Nru 883/2013 jipprovdi li l-Kumitat ta' Sorveljanza tal-Uffiċċju Ewropew Kontra l-Frodi (OLAF) ikun magħmul minn ħames membri indipendenti li jkollhom esperjenza f'funzjonijiet għolja ġudizzjali jew investigattivi, jew inkella funzjonijiet kumparabbli marbuta mal-oqsma ta' attività tal-Uffiċċju. Huma għandhom jinħatru bi qbil komuni mal-Parlament Ewropew, il-Kunsill u l-Kummissjoni. Id-deċiżjoni li taħtar il-membri tal-Kumitat ta' Sorveljanza għandha tinkludi wkoll lista ta' riżerva ta' membri potenzjali biex jissostitwixxu membri tal-Kumitat ta' Sorveljanza għall-bqija tal-mandat fil-każ ta' riżenja, mewt jew inkapaċità permanenti ta' wieħed minn dawk il-membri jew aktar.
            
         
               (2)
            
            
               Skont l-Artikolu 15(3), il-mandat tal-membri tal-Kumitat ta' Sorveljanza għandu jkun ta' ħames snin u ma jkunx jista' jiġġedded. Tliet u żewġ membri għandhom jiġu sostitwiti alternattivament sabiex tiġi ppreservata l-ħila esperta tal-Kumitat ta' Sorveljanza.
            
         
               (3)
            
            
               Skont l-Artikolu 21(2), id-dmirijiet ta' żewġ membri tal-Kumitat ta' Sorveljanza, magħżula bix-xorti, għandhom jintemmu, b'deroga mill-ewwel sentenza tal-Artikolu 15(3), malli jiskadu l-ewwel 36 xahar tal-perjodu tagħhom fil-kariga. Għaldaqstant, id-dmirijiet ta' żewġ membri maħtura b'effett mit-23 ta' Jannar 2012 intemmu fit-22 ta' Jannar 2015. Skont l-Artikolu 15(4) tar-Regolamenti (UE, Euratom) Nru 883/2013, dawn il-membri baqgħu fil-kariga wara l-iskadenza tal-mandat tagħhom, sakemm jintemm il-proċess tal-ħatra ta' membri ġodda fil-Kumitat ta' Sorveljanza. Għandhom għalhekk jinħatru membri ġodda biex jissostitwixxu lil dawn iż-żewġ membri.
            
         
               (4)
            
            
               Wara proċedura ta' selezzjoni, il-Parlament Ewropew, il-Kunsill, u l-Kummissjoni huma sodisfatti li l-persuni li għandhom jinħatru bħala membri u bħala membri potenzjali tal-Kumitat ta' Sorveljanza jissodisfaw ir-rekwiżiti ta' indipendenza u ta' esperjenza f'funzjonijiet għolja ġudizzjali jew investigattivi jew funzjonijiet paragunabbli marbuta mal-oqsma ta' attività tal-Uffiċċju Ewropew Kontra l-Frodi (OLAF) kif stabbilit fl-Artikolu 15(2) tar-Regolament (UE, Euratom) Nru 883/2013.
            
         IDDEĊIDEW KIF ĠEJ:
   Artikolu 1
   1.   Il-persuni li ġejjin huma b'dan maħtura membri tal-Kumitat ta' Sorveljanza tal-Uffiċċju Ewropew Kontra l-Frodi (OLAF) mid-data tad-dħul fis-seħħ ta' din id-deċiżjoni:
   
               —
            
            
               Colette DRINAN,
            
         
               —
            
            
               Grażyna Maria STRONIKOWSKA.
            
         2.   Il-persuni li ġejjin huma b'dan maħtura membri tal-Kumitat ta' Sorveljanza tal-Uffiċċju Ewropew ta' Kontra l-Frodi (OLAF) mit-23 ta' Jannar 2017:
   
               —
            
            
               Maria Helena Pereira Loureiro Correia FAZENDA,
            
         
               —
            
            
               Petr KLEMENT,
            
         
               —
            
            
               Jan MULDER.
            
         3.   F'każ li xi ħadd mill-persuni msemmija hawn fuq jirriżenja mill-Kumitat ta' Sorveljanza, imut jew isir inkapaċitat b'mod permanenti, huwa jew hija jiġu sostitwiti immedjatament għall-kumplament taż-żmien fil-kariga mill-ewwel persuna msemmija fil-lista li ġejja, li tkun għadha ma ġietx maħtura fil-Kumitat ta' Sorveljanza:
   
               —
            
            
               Rafael MUÑOZ LÓPEZ-CARMONA,
            
         
               —
            
            
               Anca JURMA,
            
         
               —
            
            
               Dobrinka MIHAYLOVA,
            
         
               —
            
            
               Gerhard JAROSCH,
            
         
               —
            
            
               Kalliopi THEOLOGITOU,
            
         
               —
            
            
               Antonio BALSAMO,
            
         
               —
            
            
               Angelo Maria QUAGLINI.
            
         Artikolu 2
   Fit-twettiq tal-kompiti tagħhom, il-membri tal-Kumitat ta' Sorveljanza la għandhom ifittxu u lanqas jieħdu struzzjonijiet mingħand xi gvern jew xi istituzzjoni, korp, uffiċċju jew aġenzija.
   Huma ma għandhomx jittrattaw kwistjonijiet li fihom, direttament jew indirettament, ikollhom xi interess personali li jista' jxekkel l-indipendenza tagħhom, u b'mod partikolari, interessi familjari u finanzjarji.
   Il-membri tal-Kumitat ta' Sorveljana ikunu marbuta bl-obbligu tas-segretezza professjonali fl-eżerċizzju tal-funzjonijiet tagħhom, u għandhom jibqgħu marbuta b'dak l-obbligu anki wara li jtemmu l-mandat tagħhom.
   Artikolu 3
   Il-membri tal-Kumitat ta' Sorveljanza għandhom jiġu rrimborsati għall-ispejjeż li jistgħu jġarrbu waqt it-twettiq ta' dmirijiethom, u għandhom jirċievu ħlas kuljum għal kull ġurnata li jqattgħu fil-qadi ta' dawk id-dmirijiet. L-ammont ta' dak il-ħlas u l-proċedura ta' rimbors għandha tiġi ddeterminata mill-Kummissjoni.
   Artikolu 4
   Il-Kummissjoni għandha tinforma lill-persuni msemmija hawn fuq dwar din id-Deċiżjoni, u għandha tinforma immedjatament lil kull persuna sussegwentement maħtura fil-Kumitat ta' Sorveljanza skont l-Artikolu 1(3).
   Artikolu 5
   Id-Deċiżjoni tidħol fis-seħħ fit-13 ta' Lulju 2016.
   
      Magħmul fi Brussell, it-13 ta' Lulju 2016.
      
         
            Għall-Parlament Ewropew
         
         
            Il-President
         
         Martin SCHULZ
      
      
         
            Għall-Kunsill
         
         
            Il-President
         
         Peter KAŽIMÍR
      
      
         
            Għall-Kummissjoni
         
         
            Viċi President
         
         Kristalina GEORGIEVA
      
   
   
      (1)  ĠU L 248, 18.9.2013, p. 1.